ЩIэныгъэлI ныбжьыщIэхэр псэупIэ екIухэмкIэ къызэрагъэпэщ
Къэбэрдей-Балъкъэрым и щIэныгъэ центрым Прикладной математикэмрэ автоматизацэмкIэ и институтым и пщIантIэм иджыблагъэ щекIуэкIащ гуфIэгъуэ зэхыхьэ. Ар теухуауэ щытащ институтым и лэжьакIуэ ныбжьыщIэу 20-м псэупIэ зэрыратам.
ГуфIэгъуэ зэIущIэм зыкърагъэхьэлIащ Сэхъурокъуэ Хьэутий, Фырэ Руслан, Бэчыжь Лейлэ, Иуан Пётр.
Нэхущ Викторие унэ IункIыбзэIухыр ирет Хъущт ФатIимэ.
Къуэдзокъуэ Мухьэмэд и хъуэхъу.
Унэ зрата ныбжьыщIэхэм сурэт зытрагъэхащ.
«ПсэупIэ 2011 — 2014» федеральнэ программэм хэту кърагъэжьа унэр зэман кIэщIым яухуащ, илъэситIым нэблэгъам зэфIагъэуващ. Къатийуэ зэтет, зи пэшхэр къызыхуэтыншэу зехьа унэр езы институтым и пщIантIэм дэтщ.
Iуэху дахэр даIыгъыну, унэ зратахэм ехъуэхъуну зэIущIэм зыкърагъэхьэлIащ Къэбэрдей-Балъкъэр Республикэм и Правительствэм и УнафэщIым и къуэдзэ Фырэ Руслан, Налшык къалэ администрацэм и унафэщIым и къалэнхэр пIалъэкIэ зыгъэзащIэ Къуэдзокъуэ Мухьэмэд, абы и къуэдзэ, къалэм и архитектор нэхъыщхьэ КхъуэIуфэ Иринэ, ЩIэныгъэхэмкIэ Урысей Академием и КъБЩIЦ-м и унафэщI Иуан Пётр, Дунейпсо Адыгэ Хасэм и тхьэмадэ Сэхъурокъуэ Хьэутий, ЩIДАА-м и вице-президент Бэчыжь Лейлэ, Прикладной математикэмрэ автоматизацэмкIэ институтым и директор Нэхущ Викторие сымэ, нэгъуэщIхэми.
Япэу псалъэ зрата Фырэ Руслан Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий къыбгъэдэкI псалъэ гуапэхэр щIэныгъэ лэжьакIуэхэм яжриIащ. Апхуэдэу Фырэм фIыщIэ яхуищIащ жэрдэм дахэр къыхэзылъхьахэмрэ абы зи гуащIэ тезыгъэкIуэдахэмрэ икIи къыхигъэщащ щIалэгъуалэм я лэжьыгъэкIи я псэуныгъэкIи я Iуэхур куэдкIэ нэхъ тынш зэрыхъунур. Фырэр щIэныгъэлI ныбжьыщIэхэм ехъуэхъуащ адэкIи зэфIэкI лъагэхэр яIэну, республикэм и цIэр фIыкIэ зыгъэIун щIэблэ къахэкIыну.
— Къыхэзгъэщыну сыхуейт ди республикэм иджы япэу мыпхуэдэ Iуэхугъуэ гуапэ зэрыщекIуэкIыр, — жиIащ Иуан Пётр. — Абы мыхьэнэшхуэ иIэщ щIалэгъуалэм я гупэр щIэныгъэм хуагъэзэнымкIэ. Математикэмрэ информатикэмрэ щIэныгъэ псоми къыщыщагъэсэбэпкIэ, абы дихьэххэр нэхъыбэхукIэ, ди щIыналъэм егъэджэныгъэм зэрызыщиужьынум шэч хэлъкъым. ИкIи нобэрей Iуэху дахэр щапхъэу къэлъытапхъэщ.
Илъэс 20-кIэ Зеикъуэ къуажэм нэс къикIыурэ лэжьащ псэупIэ зрата, физико-математикэ щIэныгъэхэм я кандидат Нэхущ Маретэ. Абы къелъытэ гъуэгум зэман куэд текIуадэу, иджы ар лэжьыгъэм хухихынущ. Зи гуфIэгъуэ махуэхэм ящыщт Ольховик Оксанэ и унагъуэри. Абы жиIащ 2006 гъэм къыщыщIэдзауэ фэтэр зэрыщIэсыр. «ДяпэкIэ ди Iуэхур куэдкIэ нэхъ тынш хъунущ, гъуэгум тфIихь зэманымрэ къарумрэ щIэныгъэм тедгъэкIуэдэну Iэмал диIэ хъуащ», — жеIэ илъэс куэд щIауэ Аушыджэр къуажэм къикIыурэ лажьэ физико-математикэ щIэныгъэхэм я кандидат Ефэнды Беслъэн.
Апхуэдэу псэупIэ зратахэм ящыщщ Балъкъыз Жыраслъэн, Хъущт ФатIимэ, Дмитриченкэ Дмитрий, Къудей Залинэ, Мамчуев Мурат, Лосэн ФатIимэ, Нэхущ Заремэ сымэ, нэгъуэщIхэри.
КърихьэлIахэми фэтэр зратахэми пэш кIуэцIхэр зрагъэлъэгъуащ, псалъэ гуапэхэмрэ хъуэхъухэмрэ зэжраIащ.
Табыщ Динарэ.
